# Barzhaz Breizh/1867/Stourm ann tregont

Oberennoù damheñvel pe handelvoù all zo ivez, gwelout Stourm an Tregont.
| ◄ Jannedik-Flamm | Stourm ann tregont | Ann Erminik ► |
Ar miz meurs, gand he vorzoliou, A zeu da skei war hon noriou ; Ar gwe a bleg gant glao a-buill ; Ann doen a strakl gand ar grizil.
Hogen ne ked he vorzoliou Hebken, a sko war hon noriou ; Ne d-eo ked ar grizil hebken A lak da strakal ann doen ;
Ne d-eo ket hebken ar grizil ; Ne ked ar glao a zarc’h a-buill ; Gwasoc’h eged avel ha glao Ar Zaozon fall ann hini-eo !
— Otrou sant Kado, hor paeron, Roit-hu d’eomp-ni nerz ha kalon. Ma c’honeimp, hiriou ann deiz, War enebourien euz a Vreiz.
Mar deomp-ni d’ar ger war hor c’hiz, Ni a roi d’hoc’h-hu eur gouriz, Hag eur jupen aour, hag eur c’hlenv, Hag eur vantel c’hlaz liou ann nenv ;
Ma laro ann dud, o sellet, Otrou sant Kado benniget : « Kouls er baroz hag enn douar, Sant Kado n’en deuz ked he bar ! —
— Lavar d’i-me, lavar d’i-me, Pet zo anhe, va floc’hik-me ? — Pet zo anhe leverinn d’hec’h : Unan, daou, tri, pevar, pemp, c’houec’h ;
Pet zo anhe leverinn d’hec’h : Pet zo anhe, otrou : pemp, c’houec’h, Seiz, eiz, nao, dek, unnek, daouzek, Trizek, pevarzek ha pemzek.
Pemzek ! ha lod all c’hoaz war lerc’h : Unan, daou, tri, pevar, pemp, c’houec’h Seiz, eiz, nao, dek, unnek, daouzek, Trizek, pevarzek ha pemzek.
— Mar d-int tregont kouls evel-d-omp, Arog ! potred, ha bec’h war-n-omp ! Prim d’ho c’hezek gand ar skoursal ! Na zebfont ken glaz hor segal ! —
Ker buhan a gouee ann toliou Ha morzoliou war anneoiou ; Ker koevet a rede ar goad Hag ar waz goude ar barrat
Ha ken didammet ann harnez Eget pillennou ar paourkez ; Ha klemm ar varc’heien er c’hloaz, Ker rust eget mouez ar mor braz.
Pennbroc’h a lavare neuze Da Dinteniak, pa dostae ; — Dall tol ma goaf mad, Tinteniak ; Daoust hag eo hen eur gorsen wak ?
— Pez a vo gwag, e-berr amzer : Pouden da benn, va mignon kaer ;
Meur a vran a skrapai enn han Ha bekai boeden anezhan. —
Oa ked he gomz peurlavaret, Eunn tol morzol d’ean en deuz roet, Ken a flastraz, ’vel eur melc’honen, He dok-houarn kelkouls heg he benn.
Ha Kerarreiz, dal’ m’her gwelaz, A skign he galon a c’hoarzaz : — Mar chomfent holl, evel heman, Gonid e rafent ar vro-man. —
— Ped anhe zo maro, floc’h mad ? — Ne welan tra gand poultr ha goad. — Ped anhe zo maro, floc’hik ? — Setu pemp, c’houec’h, seiz, maro-mik. —
Adalek goulouig ann de, En em gannont bete kreiste ; Adalek kreiste bete noz, En em gannont eneb ar Zaoz.
Ha ’nn otrou Robart lavaraz ; — Sec’hed am euz, ia sec’hed braz ! Ken a droc’haz out-han Ar-C’hoad : — Mar ’t euz sec’hed, potr, ev da woad !
Ha Robart, pa’n deuz he glevet, Gand ar vez tec’hi en deuz gret, Ha war ar Zaozon e ma kouet, Ha pemp anhe en deuz lazet.
— Lavar d’i-me, lavar d’i-me, Pet zo anhe c’hoaz, va floc’h-me ? — Otrou, lavaret a rinn d’hec’h : — Unan , daou , tri , pevar , pemp, c’houec’h.
— Ar re-man a vo losket beo, Ha kant gwenneg aour a baeo, Kant gwenneg aour-flamm, peb unan, Abeg da vijou ar vro-man. —
Kar d’ar Vretoned na vize, E ker Joslin neb na ioue, O welet hor re ’tont endrou, Bleun banal ouz ho zok-houarnou ;
Na vize kar d’ar Vretoned, Na d’ar zent a Vreiz keneubed, Neb na veule ket sant Kado, Paeron brezelourien ar vro ;
Neb n’estlamme, neb na ioue, Neb na veule, neb na gane : « Kouls er baroz hag enn douar, Sant Kado n’en deuz ked he bar ! »